送藥王圓師
作者：强至
朝代：宋

paragraphs: 吳僧甚商賈，嗜利角毫芒。
或以翳自業，利心劇虎狼。
今時愚鄙人，平居吝私囊。
寒餓來求仁，一毫不肯將。
不幸病且亟，呼醫計倉忙。
惟醫所欲求，萬金弗較量。
吳僧業醫者，十室九厚藏。
張口待人哺，喋喋厭酒粱。
求其不爾徒，蕭叢揀蘭芳。
圓師何許人，出家本衢梁。
自圓之先師，三世爲醫王。
圓尤得術精，一丸起膏肓。
雖掛吳僧籍，亦吳其衣章。
仁義薰厥心，愈彼不願償。
人以財啗圓，惡如唾霑裳。
晨齋未有餘，一餠蔬充腸。
行橐無長物，秋風藥裹香。
昨因赴人急，挈然來浦陽。
始見已可愛，氣溫語端詳。
再見結所好，佛外喜縑緗。
住久見益數，乃知數事長。
作詩聊紀師，豈曰爲行光。